b"\n_START_ARTICLE_\nCan Dalmau (Saus, Camallera i Llampaies)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de grans dimensions i planta rectangular, format per diversos cossos adossats, fruit de reformes i afegits de diferents \xc3\xa8poques. Presenta jard\xc3\xad lateral. La fa\xc3\xa7ana al carrer de l'Esgl\xc3\xa9sia est\xc3\xa0 formada per tres cossos rectangulars adossats, amb les cobertes de dues vessants de teula. El principal est\xc3\xa0 distribu\xc3\xaft en planta baixa i un pis, amb un portal emmarcat amb carreus de pedra i la llinda plana damunt perm\xc3\xb2dols, i una finestra restitu\xc3\xafda. A la banda oest hi ha els altres dos cossos, distribu\xc3\xafts en tres plantes, amb un pis afegits a mitjans del segle XX. Destaquen els balcons exempts, amb la llinda gravada amb la data 1865. Tamb\xc3\xa9 destaca el gran portal d'arc rebaixat d'acc\xc3\xa9s al jard\xc3\xad. La fa\xc3\xa7ana de ponent est\xc3\xa0 orientada al jard\xc3\xad i presenta les obertures rectangulars emmarcades amb pedra, tot i que amb forces reformes. Envers el nord hi ha dues construccions m\xc3\xa9s adossades al nucli principal. La central presenta una sola planta, amb terrassa superior i el portal d'acc\xc3\xa9s a l'interior de la casa. A l'esquerra, un cos de dues plantes i coberta de dues aig\xc3\xbces, amb una galeria d'arcs de mig punt restitu\xc3\xafda. Els portals dels dos edificis foren reformats respecte a la seva obertura original. L'interior de l'edifici presenta cobertes de volta a la planta baixa i empostissats de fusta al pis. A la sala principal, dues grans arcades divideixen l'espai._NEWLINE_La construcci\xc3\xb3 \xc3\xa9s bastida amb pedra sense escairar de diverses mides i c\xc3\xb2dols, lligat amb morter i amb carreus a les cantonades.\n_START_SECTION_\nHist\xc3\xb2ria\n_START_PARAGRAPH_\nCasal d'estructura complexa resultat de successives addicions i segregacions. Encara que no es t\xc3\xa9 certesa, es creu que el seu origen es remunta al segle XVII. La construcci\xc3\xb3 presenta moltes fases pertanyents a per\xc3\xadodes diferents: El portal d'\xc3\xa8poca moderna conviu amb els balcons constru\xc3\xafts a la segona meitat del segle XIX, segons es pot apreciar a les llindes commemoratives que exhibeixen la data 1865, i amb les ampliacions del segle XX. A aquest \xc3\xbaltim per\xc3\xadode correspondria l'\xc3\xbaltim pis bastit als anys 50."